NEUVOSTON ASETUS (ETY) N:o 2902/89,
annettu 25 päivänä syyskuuta 1989,
rasva-alan yhteisestä markkinajärjestelystä annetun asetuksen N:o 136/66/ETY muuttamisesta
EUROOPAN YHTEISÖJEN NEUVOSTO, joka
ottaa huomioon Euroopan talousyhteisön perustamissopimuksen ja erityisesti sen 43 artiklan,
ottaa huomioon komission ehdotuksen(1),
ottaa huomioon Euroopan parlamentin lausunnon(2),
sekä katsoo, että
asetuksen N:o 136/66/ETY(3), sellaisena kuin se on viimeksi muutettuna asetuksella (ETY) N:o 1225/89(4), 20 a artiklassa säädetään, että kala- ja kasvissäilykkeiden valmistukseen käytettävään oliiviöljyyn voidaan soveltaa tuotantotukijärjestelmää tai tuontimaksun keskeyttämistä kokonaan tai osittain; kyseinen toimenpide mahdollistaa huomattavan oliiviöljymäärän menekin säilykkeiden valmistukseen; saadun kokemuksen perusteella ja säilykkeiden tuotantoteknologian kehityksen sekä kuluttajien ravintotottumusten muutosten huomioon ottamiseksi olisi säädettävä, että neuvosto voi laatia yksinkertaistettua menettelyä noudattaen luettelon säilykkeistä, joihin käytetään edellä mainittuun järjestelmään kuuluvaa öljyä,
ON ANTANUT TÄMÄN ASETUKSEN:
1 artikla
Korvataan asetuksen N:o 136/66/ETY 20 a artikla seuraavasti:
"20 a artikla
Säilykkeiden valmistukseen käytettävälle oliiviöljylle myönnetään tuotantotukea tai tuontimaksun kantaminen keskeytetään kokonaan tai osittain.
Neuvosto antaa määräenemmistöllä komission ehdotuksesta yleiset säännöt tämän artiklan soveltamisesta sekä luettelon ensimmäisessä alakohdassa tarkoitetuista säilykkeistä."
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 25 päivänä syyskuuta 1989.